Veliki broj zvezdaša bio je u „Pioniru“ da bodri crveno-bele košarkaše u neuspeloj borbi za majstoricu finala plej-ofa, a najveće ovacije ulaskom u dvoranu izazvao je Dejan Stanković.

- Ostajem u Interu sa kojim imam ugovor još godinu dana. Želja mi je da igram u Interu i naredne sezone, ali videćemo kakvi su planovi novog trenera Macarija. Nema ništa od odlaska u Ameriku, a za interesovanje Lacija sam saznao ovde iz medija. Pominje se i Kina, ali me ne zanima jer mi nije u planu. Voleo bih da budem u Interu do kraja karijere, ako to nije moguće, onda da svakako ostanem u italijanskom fudbalu.

Protekla sezona Stankoviću neće ostati u najlepšem sećanju. Mučila ga je povreda Ahilove tetive zbog koje je više vremena proveo na terapijama i oporavku, pa nije mogao da pomogne saigračima, a Inter je Seriju A završio na razočaravajućem devetom mestu, bez ijednog osvojenog trofeja i ostao je bez plasmana u Evropu.

- Noga je odlično. Trenutno sam na odmoru i za dve nedelje počinjem da treniram kako bih bio što spremniji - ne krije ljubimac Zvezdinih navijača da se uželeo fudbala i da ima želju da barem još jednom istrči na „Marakanu“.

- Potrebno je da se sklope kockice, ali jednu utakmicu u Zvezdi ću sigurno odigrati, a možda to bude i oproštajni meč. Videćemo kad se završi predstojeća sezona - završio je Stanković.